रीएलिटी शो में न चुने जाने पर बच्चे ने लगाई फांसी  
टीवी पर दिखाए जाने वाले डांस कार्यक्रमों में जगह बनाने में असफल होने पर पश्चिम बंगाल के दक्षिण 24 परगना जिले में नौ वर्ष के लड़के ने फांसी लगा ली।
टेलीविजन पर दिखाए जाने वाले डांस कार्यक्रमों में जगह बनाने में असफल होने पर पश्चिम बंगाल के दक्षिण 24 परगना जिले में एक नौ वर्ष के लड़के ने फांसी लगाकर आत्महत्या कर ली।  पुलिस ने शनिवार को बताया कि दक्षिण 24 परगना के कस्बा इलाके में रहने वाला संदीप एक नृत्य कार्यक्रम में जगह बनाने में असफल हो गया था। असफल होने से वह निराश था। वह पांचवीं कक्षा का छात्र था। पुलिस के अनुसार संदीप के घर की आर्थिक हालत ठीक नहीं थी। इस वजह से उसके माता-पिता उसे नृत्य स्कूल में दाखिला नहीं दिला सके।  कस्बा पुलिस स्टेशन के प्रभारी गौतम चटोपाध्याय ने बताया, संदीप टेलीविजन देखकर नृत्य सीखा करता था। टेलीविजन पर दिखाए जाने वाले नृत्य कार्यक्रमों के लिए उसने करीब छह ऑडिशन दिए थे, लेकिन उसका कहीं भी चयन नहीं हो सका। उन्होंने बताया, उसके पड़ोसियों ने बताया कि चयन न होने की वजह से वह निराश था।  पुलिस के एक वरिष्ठ अधिकारी ने बताया कि संदीप शुक्रवार को एक अन्य नृत्य के कार्यक्रम के लिए ऑडिशन देना चाहता था, लेकिन उसके माता-पिता ने पैसे देने से इनकार कर दिया। संदीप की माता जब काम से रात के करीब नौ बजे घर लौटीं, तो उन्होंने संदीप को घर की छत से लटकते हुए पाया।